Velkommen til min dagpleje
Mit navn er Marie, jeg er født i 1992 og bor sammen med min mand, Mikkel. Sammen har vi fire børn: Erika fra 2012, Eliaz fra 2016, Einar fra 2023 og Eliot fra 2025.
Vi har også en sød kat og tre høns, som er en naturlig del af hverdagen hjemme hos os. Einar og Eliot går begge i min dagpleje, så her er der både plads til familieliv, leg, nærvær og masser af liv.

En tryg og glad hverdag
Som menneske er jeg legende og til tider lidt fjollet. Jeg tror på, at vi kommer længst med positivitet, smil og latter, og jeg lægger stor vægt på, at børnene oplever min dagpleje som et trygt, rart og hyggeligt sted at være.

Jeg holder af at være sammen med børnene, hvor vi følger deres nysgerrighed og tager udgangspunkt i det enkelte barns alder, udvikling og behov. Der skal være plads til både fordybelse, leg, ro og masser af grin. 

Jeg elsker at være udendørs, synge, danse og læse, og derfor er det aktiviteter, vi ofte gør brug af i hverdagen. Vi kan tage i skoven, lege i haven, cykle en tur ud i det blå eller bare gå på opdagelse i det, vi møder på vores vej.

Leg, oplevelser og traditioner
Jeg synes, det er vigtigt, at børnene får forskellige oplevelser og bliver en del af det fællesskab, der er omkring dagplejen.
Vi deltager derfor i forskellige arrangementer og traditioner. Vi fejrer blandt andet højtider, holder fastelavn og tager til dyrskue på Asmindrup Friskole.
Vi besøger også biblioteket, ser teater og finder på små og store ture ud af huset. Nogle dage er det skoven der kalder, andre dage er det haven, en cykeltur eller måske noget helt tredje. 
Og selvfølgelig skal børnene også fejres, når de har fødselsdag. Jeg holder fødselsdag for alle mine dagplejebørn, mens de er hos mig, så deres store dag bliver markeret med hygge og fællesskab.
Måltider og samling
Børnene får tilbudt fire måltider i løbet af dagen:
· Morgenmad kl. 6.45–7.30
· Formiddagsmad kl. 9.00, hvor vi også holder samling
· Frokost omkring kl. 10.45
· Eftermiddagsmad, når barnet vågner efter sin lur
Ved samlingen har vi mulighed for at mødes som gruppe, synge sange, tale om dagen og skabe en hyggelig og genkendelig rutine.
Min faglige baggrund
Jeg er uddannet social- og sundhedshjælper i 2014 og social- og sundhedsassistent i 2021. Min faglige baggrund giver mig erfaring med omsorg, relationer og mennesker, og jeg tager det med mig ind i mit arbejde som dagplejer.
For mig handler en god dagpleje om at skabe en hverdag, hvor det enkelte barn føler sig set, hørt og trygt. Samtidig skal der være plads til at være barn – til at lege, undersøge, grine, lære og bare være.
Har jeg vakt jeres interesse?
Hvis I har lyst til at høre mere om min dagpleje, er I meget velkomne til at kontakte dagplejekontoret på tlf. 59 66 55 70 eller sende mig en mail på mawal@odsherred.dk.
I er også meget velkomne til at komme på besøg og få et indblik i, hvordan hverdagen ser ud hos mig. Besøg foregår altid efter forudgående aftale, så vi kan finde et tidspunkt, der passer ind i dagplejens hverdag og samtidig giver ro og nærvær til børnene.
Med venlig hilsen[image: ]
Marie 

Kirkebjerg 39
4572 Nørre Asmindrup

